CELEX: 32012R0233
Language: sl
Date: 2012-03-16 00:00:00
Title: Izvedbena uredba Komisije (EU) št. 233/2012 z dne 16. marca 2012 o izvajanju Uredbe (ES) št. 999/2001 Evropskega parlamenta in Sveta v zvezi z odobritvijo spremenjenega nacionalnega programa za nadzor nad praskavcem za Dansko  Besedilo velja za EGP

17.3.2012   
            
            
               SL
            
            
               Uradni list Evropske unije
            
            
               L 78/13
            
         IZVEDBENA UREDBA KOMISIJE (EU) št. 233/2012
   z dne 16. marca 2012
   o izvajanju Uredbe (ES) št. 999/2001 Evropskega parlamenta in Sveta v zvezi z odobritvijo spremenjenega nacionalnega programa za nadzor nad praskavcem za Dansko
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 999/2001 Evropskega parlamenta in Sveta z dne 22. maja 2001 o določitvi predpisov za preprečevanje, nadzor in izkoreninjenje nekaterih transmisivnih spongiformnih encefalopatij (1) ter zlasti točke (b)(iii) oddelka 1 poglavja A Priloge VIII k Uredbi,
   ob upoštevanju naslednjega:
   
               (1)
            
            
               Uredba (ES) št. 999/2001 določa predpise za preprečevanje, nadzor in izkoreninjenje transmisivnih spongiformnih encefalopatij pri živalih. Določa odobritev nacionalnih programov držav članic za nadzor nad praskavcem, če izpolnjujejo nekatera merila, določena v navedeni uredbi.
            
         
               (2)
            
            
               Uredba Komisije (ES) št. 546/2006 z dne 31. marca 2006 o izvajanju Uredbe (ES) št. 999/2001 Evropskega parlamenta in Sveta glede nacionalnih programov za nadzor nad praskavcem ter dodatnih jamstev in odstopanj od nekaterih zahtev Odločbe 2003/100/ES ter razveljavitvi Uredbe (ES) št. 1874/2003 (2) je med drugim odobrila danski nacionalni program za nadzor nad praskavcem ter določila dodatna jamstva v zvezi z gospodarstvi in uradne omejitve gibanja pod določenimi pogoji za ovce in koze.
            
         
               (3)
            
            
               Danska je 25. novembra 2011 Komisiji v odobritev predložila spremenjeni nacionalni program za nadzor nad praskavcem, ki izpolnjuje merila iz Uredbe (ES) št. 999/2001. Na Danskem so bile od leta 2003 vse poginule ovce in koze, starejše od 18 mesecev, testirane za praskavec in odkrit ni bil noben primer klasičnega praskavca. Cilj spremembe danskega nacionalnega programa za nadzor nad praskavcem je torej zmanjšanje števila letno opravljenih testiranj od sedanjega obširnega testiranja vseh poginulih ovc in koz, starejših od 18 mesecev, na zahtevani minimum v skladu z Uredbo (ES) št. 999/2001.
            
         
               (4)
            
            
               Glede na sedanje ugodne epidemiološke razmere na Danskem je treba spremenjeni nacionalni programa za nadzor nad praskavcem odobriti.
            
         
               (5)
            
            
               Spremenjeni nacionalni program za nadzor nad praskavcem ne bo imel vpliva na trgovino, ker dodatna jamstva in uradne omejitve gibanja iz Uredbe (ES) št. 546/2006 ostajajo nespremenjeni. Zato je treba to uredbo nemudoma uporabljati.
            
         
               (6)
            
            
               Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO UREDBO:
   Člen 1
   Spremenjeni nacionalni programa za nadzor nad praskavcem, ki ga je 25. novembra 2011 Danska predložila Komisiji, se odobri.
   Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 16. marca 2012
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 147, 31.5.2001, str. 1.
   
      (2)  UL L 94, 1.4.2006, str. 28.